(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΓ΄

Δευτέρα 28 Ιανουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επίκαιρης ερώτησης προς τον Υπουργό Εθνικής Άμυνας, με θέμα: «Πτήσεις πολεμικών αεροσκαφών», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.
ΚΥΡΙΑΖΙΔΗΣ Δ. , σελ.
ΠΑΠΠΑΣ Χ. , σελ.

Β. Συζήτηση επικαίρων ερωτήσεων:
ΑΠΟΣΤΟΛΑΚΗΣ Ε. , σελ.
ΣΤΑΜΑΤΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΓ΄

Δευτέρα 28 Ιανουαρίου 2019

Αθήνα, σήμερα 28 Ιανουαρίου 2019, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-01-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΒ΄ συνεδριάσεως, της Παρασκευής 25 Ιανουαρίου 2019, σε ό,τι αφορά την ψήφιση στο σύνολο του σχεδίου νόμου: «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817 (1993) και 845 (1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 2β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθεί μόνο μία ερώτηση. Επίσης παρόντες είναι δύο συνάδελφοι, οι οποίοι έχουν ζητήσει τον λόγο για τις ερωτήσεις που δεν θα συζητηθούν. Πριν τους δώσω τον λόγο, θα αναγνώσω τις ερωτήσεις οι οποίες δεν θα συζητηθούν. Στη συνέχεια θα προχωρήσουμε στη διαδικασία της συζητήσεως της ερώτησης στην οποία θα απαντήσει ο Υπουργός Εθνικής Άμυνας κ. Ευάγγελος Αποστολάκης.

Η δεύτερη με αριθμό 283/21-1-2019 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης κ. Γιάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο Yπερταμείο, κατ’ απαίτηση των δανειστών πενήντα ενός ακινήτων του δημοσίου στον Δήμο Πύργου», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου λόγω φόρτου εργασίας.

Η πρώτη με αριθμό 2932/31-10-2018 ερώτηση του κύκλου αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το Yπερταμείο», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου λόγω φόρτου εργασίας.

Η τρίτη με αριθμό 292/22-1-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό υγείας, σχετικά με τις «επιπτώσεις στη λειτουργία των υπηρεσιών και των συνθηκών εργασίας σε υπηρεσίες του Βενιζέλειου Νοσοκομείου από την πυρκαγιά που εκδηλώθηκε στα πρώην κτήρια του Πανεπιστημίου Κρήτης στις 23-9», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η πρώτη με αριθμό 288/21-1-2019 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υγείας, με θέμα: «Ιδιώτες και ιδρύματα υποκαθιστούν τον ρόλο του κράτους στην ενίσχυση του ΕΚΑΒ», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η τέταρτη με αριθμό 271/14-1-2019 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, αναφορικά με το ραδιοφάρμακο, δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η πέμπτη με αριθμό 273/15-1-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε Μονάδες Εντατικής Θεραπείας λόγω έλλειψης ιατρικού προσωπικού», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η έκτη με αριθμό 276/15-1-2019 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, με θέμα: «Πολύ σοβαρά προβλήματα στο Γενικό Νοσοκομείο Σάμου», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η όγδοη με αριθμό 272/14-1-2019 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας/Ογκολογικής Κλινικής στο Γενικό Νοσοκομείο Δράμας», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η ένατη με αριθμό 277/15-1-2019 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η δέκατη με αριθμό 254/7-1-2019 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Καταγγελία σε βάρος του Διοικητή του Νοσοκομείου Κιλκίς για βιαιοπραγία σε εργαζόμενη», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η δεύτερη με αριθμό 3876/29-11-2018 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με την «επιστροφή χρηματικών ποσών που παρακρατήθηκαν στο πλαίσιο της διαθεσιμότητας σε εκατόν ενενήντα επτά εργαζόμενους νοσοκομείων της Θεσσαλονίκης», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η τρίτη με αριθμό 3143/281/7-11-2018 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Δράμας Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη λειτουργία της Οφθαλμολογικής Κλινικής του Γενικού Νοσοκομείου Δράμας», δεν θα συζητηθεί λόγω κυβερνητικής αποστολής εκτός Αθηνών του κ. Παύλου Πολάκη.

Η τρίτη με αριθμό 281/21-1-2019 επίκαιρη ερώτηση δεύτερου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, με θέμα «ΕΝΦΙΑ Οικοδομικών Συνεταιρισμών», δεν θα συζητηθεί εξαιτίας κωλύματος της Υφυπουργού Οικονομικών κ. Αικατερίνης Παπανάτσιου λόγω ανειλημμένων υποχρεώσεων.

Η δεύτερη με αριθμό 289/22-1-2019 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης κ. Παρασκευής Χριστοφιλοπούλου προς την Υπουργό Προστασίας του Πολίτη, με θέμα «Κράτος αυταρχισμού και καταστολής. Πότε θα σταματήσει ο κατήφορος;», δεν θα συζητηθεί εξαιτίας κωλύματος της Υπουργού Προστασίας του Πολίτη κ. Όλγας Γεροβασίλη λόγω του ότι εκπροσωπεί την Κυβέρνηση σε εκδήλωση του Πυροσβεστικού Σώματος, παρουσία του Προέδρου της Δημοκρατίας, για τη βράβευση εθελοντών πυροσβεστών εντός Αττικής.

Και τέλος η έβδομη με αριθμό 262/9-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα «Επιτακτική ανάγκη αυξήσεως της στρατιωτικής θητείας», δεν θα συζητηθεί λόγω κωλύματος του αρμόδιου Υπουργού.

Για όλα τα παραπάνω υπάρχει και σχετική επιστολή από τη Γραμματεία της Κυβερνήσεως και τον κ. Καϊδατζή.

Κύριε Κυριαζίδη, θα σας δώσω τον λόγο, παρ’ όλο που θυμάμαι ότι προήδρευα εγώ την προηγούμενη εβδομάδα και για ακριβώς τον ίδιο λόγο ζητήσατε να τοποθετηθείτε για τις ίδιες ερωτήσεις.

Παρακαλώ να περιοριστείτε στο ένα λεπτό και δεν θα ήθελα να με φέρετε σε δύσκολη θέση -όπως την προηγούμενη φορά- να σας διακόψω γιατί ξεκινήσατε να αναπτύσσετε το θέμα της ερώτησης επί της ουσίας των θεμάτων.

Ορίστε, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Πλην, όμως, αγαπητέ Πρόεδρε, θα σας φέρω σε δύσκολη θέση, διότι ο Κανονισμός επιβάλλει αυτήν τη διαδικασία, όταν ο αρμόδιος προς απάντηση Υπουργός δεν προσέρχεται. Γι’ αυτό επαναλαμβάνεται αυτή η διαδικασία.

Λέω το εξής, κύριε Πρόεδρε: Όσες φορές δεν προσέρχεται ο αρμόδιος Αναπληρωτής Υπουργός Υγείας κ. Πολάκης να απαντήσει, αυτό θα επαναλαμβάνεται, εκτός αν υπάρχει μία ευαισθητοποίηση από το Υπουργείο Υγείας και, εν πάση περιπτώσει, αντιμετωπίσει αυτό το τεράστιο ζήτημα.

**ΠΡΟΕΔΡΕΥΩΝ (Μάριος Γεωργιάδης):** Αυτό είναι δεκτό, κύριε Κυριαζίδη.

Δεν θα ήθελα να περάσετε στη διαδικασία αναπτύξεως του θέματος, γιατί αυτό είναι θέμα συζητήσεως με τον αρμόδιο Υπουργό όταν είναι εδώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν πρόκειται, κύριε Πρόεδρε. Απλώς θα ήθελα να σας επισημάνω…

**ΠΡΟΕΔΡΕΥΩΝ (Μάριος Γεωργιάδης):** Την ένστασή σας θέλουμε. Σεβαστό, να καταγραφεί η ένστασή σας για τα Πρακτικά και για αυτό σας δίνω και τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, επειδή η κατάσταση, δυστυχώς, δυσχεραίνεται, επιβαρύνεται, μόλις χθες πήρα απάντηση σε ερώτημα από τον Ιατρικό Σύλλογο. Τεσσερισήμισι χιλιάδες συμπατριώτες μου αναγκάστηκαν πέρυσι να μεταχθούν στο «Θεαγένειο» προς θεραπεία και άλλοι επτακόσιοι στο Γενικό Νοσοκομείο Αλεξανδρούπολης για τον ίδιο λόγο. Αυτή είναι η σκληρή πραγματικότητα.

Και βεβαίως, οι γιατροί του νοσοκομείου, όπως είπα και την άλλη φορά –και θα σας το καταθέσω- σηκώνουν ψηλά τα χέρια, διότι πλέον δεν μπορούν οι ίδιοι –και το ομολογούν- να διασφαλίσουν την υγεία των συμπατριωτών μου.

Δεν μπορούν να κάνουν διαφορετικά. Πρέπει να πάρετε και εσείς μέτρα, ώστε ή να έλθει να απαντήσει ή να δοθεί μία λύση. Δεν γίνεται κάτι άλλο.

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, είναι κατανοητό, απλώς…

**ΔΗΜΗΤΡΙΟΣ ΚΥΡΙΑΖΙΔΗΣ:** Και να σας ευχαριστήσω για τη δική σας παρέμβαση, όπως έμαθα, προκειμένου επιτέλους να έρθει ο Αναπληρωτής Υπουργός, διότι από τις δεκαέξι επίκαιρες ερωτήσεις, οι δέκα, που βεβαίως τις έχουν υποβάλει και άλλοι συνάδελφοι, αφορούν τον ίδιο.

Θα σας παρακαλέσω, λοιπόν, και κάνω έκκληση προς εσάς επιτέλους τουλάχιστον σε ευαίσθητα ζητήματα τέτοιου περιεχομένου, που έχουν να κάνουν με τη ζωή των συνανθρώπων μας να υπάρχει μια ευαισθησία, αλλιώς δεν μπορώ να δώσω μία απάντηση και προφανώς και εσείς.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, έγινε κατανοητό. Σας ευχαριστώ που δεν αναπτύξατε το θέμα, αλλά καταλαβαίνετε ότι και εμείς ως Προεδρείο δεν μπορούμε να πιέσουμε κανέναν Υπουργό να έρθει. Είναι θέμα αρμοδιότητας του Υπουργείου και των ίδιων των Υπουργών να έρχονται και να απαντούν.

Κύριε Παππά, το ίδιο θα πω και σε εσάς, να μην προχωρήσετε στην ανάπτυξη της θεματολογίας και να περιοριστείτε επί της ουσίας.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μη βάζετε χρόνο ακόμα. Διαδικαστικό είναι το θέμα. Αφορά εσάς.

**ΠΡΟΕΔΡΕΥΩΝ (Μάριος Γεωργιάδης):** Μην ανησυχείτε. Υπάρχει ανοχή. Δεν θα σας κόψω…

**ΧΡΗΣΤΟΣ ΠΑΠΠΑΣ:** Ανησυχώ, γιατί είστε μέλος της Διάσκεψης των Προέδρων και στο θέμα αυτό έχουμε αναφερθεί πάρα πολλές φορές.

Συμβαίνει το εξής: Έχουμε μία ερώτηση η οποία σέρνεται για έξι μήνες και από τον προηγούμενο Υπουργό Εθνικής Άμυνας. Λέμε για την αυξανόμενη τουρκική επιθετικότητα σε Κύπρο, Αιγαίο. Για την οικονομία του χρόνου δεν θα αναφερθώ. Τα ξέρει αυτά όλος ο κόσμος, όλος ο ελληνικός λαός.

Θέτουμε δύο καίρια ερωτήματα προς τον Υπουργό:

Πρώτον, αν προτίθεται να προβεί στην άμεση αύξηση της διάρκειας της στρατιωτικής θητείας, τουλάχιστον στους δεκαοκτώ μήνες, προκειμένου να επιλυθούν οριστικά τα προβλήματα υποστελέχωσης και μειωμένης επάνδρωσης -μην το βάλετε αυστηρά το «επάνδρωσης», στις Ένοπλες Δυνάμεις υπηρετούν και άνδρες και γυναίκες- που αντιμετωπίζουν οι ελληνικές Ένοπλες Δυνάμεις;

Δεύτερον, πρόκειται να εξετάσει τη δυνατότητα εφαρμογής το ταχύτερον δυνατόν της πάγιας πρότασης της Χρυσής Αυγής περί υποχρεωτικής στράτευσης ανδρών και γυναικών στην ηλικία των δεκαοκτώ ετών, ώστε τόσο η ελληνική κοινωνία όσο και οι ελληνικές Ένοπλες Δυνάμεις να είναι σε θέση να αντεπεξέλθουν έναντι παντός κινδύνου προκύψει για την εθνική μας ασφάλεια;

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, κάντε…

**ΧΡΗΣΤΟΣ ΠΑΠΠΑΣ:** Κύριε Πρόεδρε, μη με διακόπτετε.

Είπατε τις ερωτήσεις που δεν απαντώνται, κύριε Πρόεδρε, από τον κύριο Υπουργό που για πρώτη φορά καλείται να απαντήσει στο πλαίσιο του κοινοβουλευτικού ελέγχου. Δεν μας είπατε όμως τον λόγο, γιατί δεν απαντάει ο κύριος Υπουργός.

Κύριε Πρόεδρε, ο κύριος Υπουργός σήμερα έχει προβεί σε ένα βαρύ ατόπημα έναντι του Κοινοβουλίου. Και επειδή είναι και έναντι ημών, της Χρυσής Αυγής, θα έλεγα: Δεν βαριέσαι, νέος Υπουργός είναι. Αυτό είναι. Ξέρουμε τον βίο και την πολιτεία…

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, αν θέλετε προχωρήστε στην ολοκλήρωση…

**ΔΗΜΗΤΡΙΟΣ ΚΥΡΙΑΖΙΔΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Γιατί με διακόπτετε, κύριε Κυριαζίδη;

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, σας παρακαλώ αφήστε με να προεδρεύσω.

**ΧΡΗΣΤΟΣ ΠΑΠΠΑΣ:** Το βαρύ ατόπημα του κυρίου Υπουργού, που είναι παρών και αρνείται να απαντήσει…

**ΠΡΟΕΔΡΕΥΩΝ (Μάριος Γεωργιάδης):** Θα πάρει τον λόγο ο κύριος Υπουργός να σας αιτιολογήσει αν θα απαντήσει ή όχι.

**ΧΡΗΣΤΟΣ ΠΑΠΠΑΣ:** Το βαρύ ατόπημα του κυρίου Υπουργού δεν είναι ότι δεν απαντά στην ερώτηση, αλλά ότι έβαλε την υπογραφή του στην κατάπτυστη, προδοτική Συμφωνία των Πρεσπών και όχι μόνον αυτό, αλλά χειροκροτούσε κιόλας!

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, είναι τελείως διαφορετικό το θέμα. Παρακαλώ πολύ να μείνουμε επί της ουσίας.

**ΧΡΗΣΤΟΣ ΠΑΠΠΑΣ:** Αυτό αποτελεί όνειδος για τις Ένοπλες Δυνάμεις…

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, το συγκεκριμένο δεν αφορά τη διαδικασία.

**ΧΡΗΣΤΟΣ ΠΑΠΠΑΣ:** Οι Ένοπλες Δυνάμεις εν ενεργεία και εν αποστρατεία «βράζουν» με τη στάση αυτή του Υπουργού. Και θέλω να πω στον Υπουργό που ήρθε εδώ και μας παριστάνει τον καμπόσο ότι εδώ δεν είναι ούτε μπουζούκια ούτε Αμερικανική Πρεσβεία ούτε γραφεία εφοπλιστών.

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, μη με αναγκάζετε να σας ανακαλέσω στην τάξη.

**ΧΡΗΣΤΟΣ ΠΑΠΠΑΣ:** Ντροπή σας και μόνο ντροπή σας!

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, παρακαλώ πολύ! Όλα αυτά δεν είναι θέμα επί της ουσίας. Να παραμείνετε…

**ΧΡΗΣΤΟΣ ΠΑΠΠΑΣ:** Επί της ουσίας είναι.

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, δεν έχετε τον λόγο. Σας παρακαλώ πολύ δεν έχετε τον λόγο!

**ΧΡΗΣΤΟΣ ΠΑΠΠΑΣ:** … (δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, δεν έχετε τον λόγο. Δεν ακούγεστε.

Κύριε Υπουργέ, αν θέλετε, μπορείτε να απαντήσετε. Διαφορετικά συνεχίζουμε με τη διαδικασία.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Πρόεδρε, δεν θα σταματήσω στις προσωπικές προκλήσεις. Θεωρώ ότι δεν έχει νόημα. Θέλω όμως να απαντήσω ότι τα στρατολογικά ζητήματα είναι θέμα του κ. Ιωαννίδη.

**ΧΡΗΣΤΟΣ ΠΑΠΠΑΣ:** …

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, σας παρακαλώ πολύ!

Παρακαλώ πολύ να μην καταγραφεί τίποτα στα Πρακτικά απ’ όσα ακούστηκαν εκτός μικροφώνου.

Κύριε Υπουργέ, συνεχίστε.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Πρόεδρε, κανένα από τα ατοπήματα που ανέφερε ο κ. Παππάς δεν είναι της αρμοδιότητάς μου κατ’ αρχήν. Εδώ δεν είμαστε για να συζητήσουμε τη Συμφωνία των Πρεσπών. Απαντώ σε όλες τις ερωτήσεις που θα μου γίνουν ή που μου έχουν γίνει και είναι αρμοδιότητάς μου.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

προχωρούμε στη συζήτηση της πρώτης με αριθμό 287/21-1-2019 επίκαιρης ερώτησης πρώτου κύκλου του Βουλευτή Επικρατείας της Νέας Δημοκρατίας κ. Δημητρίου Σταμάτη προς τον Υπουργό Εθνικής Άμυνας, με θέμα: «Πτήσεις πολεμικών αεροσκαφών».

Θα απαντήσει ο Υπουργός Εθνικής Άμυνας κ. Ευάγγελος Αποστολάκης.

Κύριε Σταμάτη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, την ημέρα που έγινε η παράδοση και η παραλαβή του Υπουργείου Εθνικής Άμυνας έγινε υπέρπτηση πολεμικών αεροσκαφών τύπου «Mιράζ» πάνω από τον χώρο του Πενταγώνου. Σύμφωνα με την ανακοίνωση του δικού σας Γραφείου Τύπου αυτή η υπέρπτηση έγινε στο πλαίσιο της τελετής παράδοσης-παραλαβής καθηκόντων ΥΕΘΑ: «Ζεύγος μαχητικών αεροσκαφών θα πραγματοποιήσει πτήση άνωθεν του Στρατοπέδου Παπάγου».

Δεν θέλω να σχολιάσω τη δεύτερη ανακοίνωση που έγινε τη δεύτερη ημέρα, γιατί αυτό προσβάλλει τη νοημοσύνη μας. Ύστερα από τις αντιδράσεις που προκάλεσε αυτή η προκλητική ενέργεια, έβγαλε πάλι το γραφείο Τύπου την δική σας ανακοίνωση, που μας έλεγε ότι έγινε στο πλαίσιο εκπαιδευτικών πτήσεων. Αυτή την ανακοίνωση δεν τη σχολιάζω καν και δεν πρέπει να τη σχολιάσετε ούτε εσείς.

Είναι γνωστό, κύριε Υπουργέ, ότι έχετε στενότατες σχέσεις με τον πρώην Υπουργό, τον κ. Καμμένο, προσωπικές σχέσεις που δεν μας αφορούν και δεν μας ενδιαφέρουν, παρά μόνο όταν εμπλέκονται στη διάρκεια εκτέλεσης καθηκόντων ή όταν παραβιάζονται στρατιωτικοί κανονισμοί.

Θυμάμαι πριν από καιρό παρουσία σας ότι ο κ. Καμμένος ανέβηκε και έγινε συγκυβερνήτης ελικοπτέρου. Εσείς ήσαστε παρών. Αυτό είναι άκρως επικίνδυνο και προσβάλλει, βεβαίως, τις Ένοπλες Δυνάμεις και τον κανόνα της πειθαρχίας που θα έπρεπε να ακολουθείται. Όταν ο Αρχηγός των Ενόπλων Δυνάμεων παρακολουθεί μία τέτοια παραβίαση κανονισμού, με ποιο σθένος θα επιβάλει μετά ποινή και ο ίδιος στους κατωτέρους του και εκείνοι στους παρακάτω; Πέραν τούτου, όμως, την ίδια μέρα ο κ. Καμμένος πέταξε και με ελικόπτερο στα Ίμια. Πρέπει να μας απαντήσετε και να μας εξηγήσετε, ποιος έδωσε αυτή την εντολή, ποιος έδωσε την εντολή των υπερπτήσεων, ποιος έδωσε την άδεια των πτήσεων με ελικόπτερο στα Ίμια του κ. Καμμένου, όταν δεν ήταν Υπουργός. Αυτές οι ενέργειες δημιούργησαν πρόβλημα στις Ένοπλες Δυνάμεις, την ώρα που θα έπρεπε να βρίσκονται σε μία διαρκή κατάσταση συναγερμού. Το γεγονός ότι ο κ. Καμμένος πλησίασε σε μία περιοχή που χαρακτηρίζεται από μία θερμότητα, έγινε κατόπιν συνεννόησης και ενημέρωσης των αρμόδιων στρατιωτικών αρχών; Τελικά αυτές οι υπερπτήσεις πόσο κόστισαν στον ελληνικό λαό, καθώς περνάμε και μία εξαιρετικά δύσκολη περίοδο;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σταμάτη.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Πρόεδρε, ευχαριστώ.

Κυρίες και κύριοι Βουλευτές, θα ήθελα αρχικά να σας ευχαριστήσω για την υποβολή της επίκαιρης ερώτησης και να σας πω ότι αισθάνομαι ιδιαίτερη συγκίνηση, καθώς η απάντησή της αποτελεί την πρώτη ομιλία μου στον κοινοβουλευτικό έλεγχο ως Υπουργού Εθνικής Άμυνας στη Βουλή των Ελλήνων. Η τιμή είναι μεγάλη και η ευθύνη ακόμα μεγαλύτερη. Επί του θέματος δεν θα μακρηγορήσω, καθώς οι απαντήσεις στα ερωτήματά σας είναι σύντομες και σαφείς.

Κατ’ αρχάς να πω ότι στις τελετές που γίνονται στις Ένοπλες Δυνάμεις, τιμώνται διαχρονικά πάντοτε και τα δύο πρόσωπα, δηλαδή και ο παραδίδων και ο παραλαμβάνων είτε πρόκειται για στρατιωτικούς είτε πρόκειται για την πολιτική ηγεσία.

Στην ερώτησή σας αναφέρετε ότι η στιγμιαία διέλευση των αεροσκαφών πάνω από το Στρατόπεδο Παπάγου κατά τη διάρκεια της τελετής παράδοσης- παραλαβής στο Υπουργείο Εθνικής Άμυνας, έθεσαν τα συγκεκριμένα αεροσκάφη εκτός επιχειρησιακής ετοιμότητας. Αυτό, όμως, δεν είναι ακριβές, διότι οι πτήσεις των μαχητικών αεροσκαφών «Mirage 2005» διήρκησε για ελάχιστο χρονικό διάστημα άνωθεν της τελετής, και σε κάθε περίπτωση η όλη πτήση ήταν στο πλαίσιο προγραμματισμένης εκπαιδευτικής δραστηριότητας.

Συγκεκριμένα το Γενικό Επιτελείο Αεροπορίας με ανακοίνωσή του στις 16 Ιανουαρίου του 2019 ανακοίνωσε, όπως προβλέπεται, ότι η εν λόγω διέλευση εντάχθηκε ως επιμέρους αντικείμενο σε προγραμματισμένη εκπαιδευτική αποστολή των αεροσκαφών και στο πλαίσιο του ημερήσιου εκπαιδευτικού προγράμματος της 331 Μοίρας.

Καταθέτω στα Πρακτικά τη σχετική ανακοίνωση του Τμήματος Ενημέρωσης Τύπου του Γενικού Επιτελείου Αεροπορίας.

(Στο σημείο αυτό ο Υπουργός κ. Ευάγγελος Αποστολάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περαιτέρω σας επισημαίνω ότι κανένα απολύτως θεσμικό κείμενο της Πολεμικής Αεροπορίας, δεν απαγορεύει τέτοιες πτήσεις αεροσκαφών. Συνεπώς δεν υφίσταται κώλυμα.

Εκτός, όμως, των παραπάνω θέλω να σας υπενθυμίσω ότι και στις παρελάσεις επί τη ευκαιρία των εθνικών επετείων, σε ορκωμοσίες της Σχολής Ικάρων αλλά και σε άλλες τελετές γίνεται και θα εξακολουθήσει να γίνεται διέλευση πολεμικών αεροσκαφών αλλά και άλλων ιπταμένων μέσων των Ενόπλων Δυνάμεων, πόσω δε μάλλον όταν πρόκειται για τελετή παράδοσης-παραλαβής Υπουργείου.

Συνεπώς αντιλαμβάνεσθε ότι δεν τίθεται κανένα ζήτημα κενού στην επιχειρησιακή ετοιμότητα.

Όσον αφορά στο κόστος της εν λόγω πτήσης, αντιλαμβάνομαι την ευαισθησία σας -σε συνδυασμό, μάλιστα, με τις θυσίες του ελληνικού λαού, συνεπεία της οικονομικής κρίσης που ταλανίζει τη χώρα- και σας διαβεβαιώνω ότι δεν επιβαρύναμε τον προϋπολογισμό του Γενικού Επιτελείου Αεροπορίας, καθώς όπως σας είπα πριν, αποτελούσε προγραμματισμένη εκπαιδευτική δραστηριότητα. Το κόστος των εκπαιδευτικών πτήσεων των αεροσκαφών της Πολεμικής Αεροπορίας έχει προβλεφθεί και εντάσσεται στον λειτουργικό προϋπολογισμό της.

Συγκεκριμένα το κόστος ανά ώρα πτήσης των μαχητικών αεροσκαφών, προβλέπεται σε θεσμικό κείμενο των Ενόπλων Δυνάμεων στο Παράρτημα Γ του απορρήτου εγγράφου Φ.308/96195/23-2-2018. Είναι έγγραφο του ΓΕΕΘΑ/Γ1, του οποίου η διαβάθμιση είναι απόρρητη, και ως εκ τούτου δεν μπορεί να δημοσιοποιηθεί μέσω της παρούσης διαδικασίας, σύμφωνα με την παράγραφο 4 του άρθρου 133 του Κανονισμού της Βουλής των Ελλήνων.

Σε κάθε περίπτωση, όμως, εφόσον επιθυμείτε να λάβετε γνώση του ως άνω εγγράφου, ευχαρίστως μπορείτε να προσέλθετε στο ΥΠΕΘΑ όποτε επιθυμείτε, προκειμένου να σας ενημερώσω.

Ήθελα να πω ότι οι προσωπικές σχέσεις δεν αφορούν τα επιχειρησιακά ζητήματα των Ενόπλων Δυνάμεων. Για το ζήτημα των πτήσεων του πρώην ΥΕΘΑ έχει πολλές φορές απαντήσει ο ίδιος στη διαδικασία του Κοινοβουλίου.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε συνάδελφε, έχετε τρία λεπτά για τη δευτερολογία σας.

**ΔΗΜΗΤΡΙΟΣ ΣΤΑΜΑΤΗΣ:** Ο κύριος Υπουργός, ίσως και από απειρία, δεν κατάλαβε ότι επιβεβαίωσε ακριβώς αυτό το οποίο είπα εγώ, ότι δηλαδή ακριβές ήταν το πρώτο έγγραφο η πρώτη ανακοίνωση του εκπροσώπου του, ότι αυτά έγιναν στα πλαίσια τελετής παράδοσης και παραλαβής.

Διερωτώμαι: Είναι στο πλαίσιο παράδοσης και παραλαβής Υπουργείου της Ευρωπαϊκής Ένωσης ή της Σαουδικής Αραβίας; Διότι σε κάποιες άλλες τριτοκοσμικές χώρες τέτοιου είδους παραδόσεις-παραλαβές γίνονται υπό τον ήχο όπλων και άλλων καταστάσεων. Στις δημοκρατικές χώρες της Ευρώπης αυτά είναι συνήθη περιστατικά και δεν περιβάλλονται με κάποιον ιδιαίτερο τύπο, όπως αυτόν που περιγράψατε πριν από λίγο.

Επειδή μου θυμίσατε και κάτι, κάθεστε στη θέση Υπουργού ενός κόμματος που, όταν ήταν στην αντιπολίτευση, είχε φέρει εδώ ερωτήσεις, ζητώντας την κατάργηση των πτήσεων των αεροσκαφών κατά τις μέρες των εθνικών εορτών. Αν βρίσκετε εσείς τώρα ότι αυτό είναι σωστό να γίνεται τη μέρα που γίνεται η παράδοση και παραλαβή των καθηκόντων ενός Υπουργού, θα πρέπει τότε να πούμε ότι και όταν γίνει η παράδοση και η παραλαβή στο Υπουργείο Μεταφορών, να τρέχουν τρένα και αυτοκίνητα.

Όμως στέκομαι στο άλλο ερώτημα, το οποίο δεν απαντήσατε. Αν θέλετε, δεν το απαντάτε. Σας το λέω για να σας προφυλάξω. Με ποια ιδιότητα και με ποια άδεια έγινε η πτήση με το ελικόπτερο του κ. Καμμένου; Δεύτερον, ποιος στρατιωτικός κανονισμός λέει ότι παρουσία κιόλας του Αρχηγού των Ενόπλων Δυνάμεων παραβιάζεται ο κανονισμός και κάθεται ο Υπουργός συγκυβερνήτης σε ελικόπτερο; Αυτό θέτει πρόβλημα ασφάλειας πτήσεων;

Σε αυτά δεν απαντήσατε, κύριε Υπουργέ. Δεν μας αφορούν οι σχέσεις σας. Εξάλλου είναι γνωστές. Εδώ πληροφορηθήκαμε ότι θα γίνετε Υπουργός από δημοσίευμα ενός φιλικού site προς την Κυβέρνηση δέκα μέρες πριν γίνετε. Μας είπαν και πού έγινε η συνάντηση και τι συζητήθηκε. Αυτά τα ξέρουμε. Δεν μας αφορούν αυτά.

Εμάς μας αφορά το πώς εκτελεί ο καθένας το καθήκον του. Ρωτώ εσάς, που ήσασταν πριν από λίγο στρατιωτικός. Εάν αυτό συνέβαινε και το μαθαίνατε, να ανεβαίνει ένας ιδιώτης σε ένα ελικόπτερο στη θέση του συγκυβερνήτη, θα επιβάλλατε ποινές, ναι ή όχι;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Βουλευτά, η συζήτηση σήμερα αφορά μια συγκεκριμένη ερώτηση που κάνατε. Τα υπόλοιπα θεωρώ ότι δεν είναι της ώρας, ειδικά το θέμα των πτήσεων του κυρίου Υπουργού με ελικόπτερο. Όπως σας είπα και προηγουμένως, έχει απαντηθεί πάρα πολλές φορές στη Βουλή.

Είπατε εντελώς το αντίθετο από ό,τι είπατε προηγουμένως. Η πτήση έγινε παράλληλα με την επιχειρησιακή δραστηριότητα των αεροσκαφών. Δεν έφυγαν από την αποστολή τους. Από όσα έχω δει και ως Α/ΓΕΕΘΑ, σε τελετές ξένων χωρών γίνονται διελεύσεις αεροσκαφών. Η επίκληση ασιατικών κρατών και τριτοκοσμικών κρατών δεν είναι επιτυχής.

Σας επαναλαμβάνω ότι ο κ. Καμμένος έχει απαντήσει ήδη γραπτώς για τα ζητήματα πτήσεων ελικοπτέρων στις ερωτήσεις και μάλιστα, στον κ. Γεωργιάδη. Απλώς σας προσθέτω ότι ο κ. Καμμένος είναι πιλότος ελικοπτέρου, έχει τη δυνατότητα να πετάει με αυτό το ελικόπτερο. Άρα δεν τίθεται θέμα ασφαλείας και ανησυχίας.

**ΔΗΜΗΤΡΙΟΣ ΣΤΑΜΑΤΗΣ:** Σοβαρά μιλάτε;

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Όμως θα ήθελα να μη γίνεται συζήτηση γι’ αυτό το θέμα.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, δεν ακούγεστε.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Θα ήθελα να μην επεκτείνουμε τη συζήτηση σε αυτό το θέμα, γιατί έχει απαντηθεί και συζητηθεί.

**ΔΗΜΗΤΡΙΟΣ ΣΤΑΜΑΤΗΣ:** Κακώς απαντήσατε, γιατί αυτή η απάντησή σας…

**ΠΡΟΕΔΡΕΥΩΝ (Μάριος Γεωργιάδης):** Κύριε Σταμάτη, δεν ακούγεστε. Σας παρακαλώ, αφήστε τον κύριο Υπουργό να ολοκληρώσει.

Ορίστε, κύριε Υπουργέ, συνεχίστε.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Βουλευτά, συνοψίζω επισημαίνοντας ότι οι τιμές αποδίδονταν και θα αποδίδονται στις Ένοπλες Δυνάμεις σύμφωνα με τις μακροχρόνιες παραδόσεις τους. Νομίζω είναι κάτι στο οποίο και εσείς έχετε συμφωνήσει. Η Ελλάδα έχει μια παράδοση στις Ένοπλες Δυνάμεις και μια συμπεριφορά απόδοσης τιμών στους αποχωρούντες, η οποία διαρκεί αιώνες. Δεν είναι τίποτε διαφορετικό.

Αν θέλετε να ξέρετε, στις παραδόσεις-παραλαβές των Α/ΓΕΕΘΑ προβλέπεται διέλευση αεροσκαφών, και ο ένας από τους δύο παρόντες ήταν ο πρώην Α/ΓΕΕΘΑ. Οι πτήσεις των αεροσκαφών πάνω από τον χώρο της τελετής έγιναν σε συνεκμετάλλευση με την καθημερινή και επιχειρησιακή τους δραστηριότητα, χωρίς να υπάρξει επιβάρυνση του κρατικού προϋπολογισμού και τηρήθηκαν όλοι οι προβλεπόμενοι κανόνες από τα ισχύοντα θεσμικά κείμενα των Ενόπλων Δυνάμεων. Επαναλαμβάνω, όμως, με έμφαση ότι σε καμμιά περίπτωση δεν υπήρχε υπηρεσιακό κενό.

Πέραν, όμως, των όσων συζητήθηκαν, παρακαλώ πολύ να δεχθείτε τη διαβεβαίωσή μου ως πρώην Α/ΓΕΕΘΑ, αλλά και ως αξιωματικός των Ενόπλων Δυνάμεων για σαράντα δύο χρόνια -και είμαι απόλυτος σε αυτό- ότι ο εθνικός εναέριος χώρος όπως άλλωστε και τα εθνικά χωρικά ύδατα αλλά και τα χερσαία σύνορά μας προστατεύονται είκοσι τέσσερις ώρες το εικοσιτετράωρο, τριακόσιες εξήντα πέντε ημέρες τον χρόνο από τις δυνατές, αξιόπιστες και με τεράστια αποτρεπτική ισχύ Ένοπλες Δυνάμεις της πατρίδας. Αυτό το έχουμε αποδείξει. Οπωσδήποτε οποιοσδήποτε θελήσει δε να αμφισβητήσει την εδαφική ακεραιότητα της χώρας, θα λάβει άμεσα και συντριπτική απάντηση.

Δράττομαι δε της ευκαιρίας, να επαναλάβω και εντός της Αιθούσης της Ολομέλειας του Κοινοβουλίου, ότι είμαι ιδιαίτερα περήφανος για τις γυναίκες και τους άνδρες των Ενόπλων Δυνάμεων για τον επαγγελματισμό τους, την άρτια εκπαίδευσή τους και το υψηλό ηθικό τους. Εκτελούν την αποστολή τους με εμμονή στον σκοπό και μοναδική προσήλωση στο καθήκον.

Κλείνοντας επειδή η παρούσα ομιλία μου, όπως ανέφερα και στην πρωτολογία μου, είναι η πρώτη στη Βουλή των Ελλήνων, θα επιθυμούσα να απευθύνω πρόκληση και πρόσκληση ενότητας και συνεννόησης προς όλες τις πολιτικές δυνάμεις, για τα θέματα που αφορούν την εθνική άμυνα. Έχω εδραία την πεποίθηση ότι αυτά που μας ενώνουν, είναι περισσότερα από αυτά που μας χωρίζουν.

Επιθυμώ, επιζητώ και περιμένω τη συνεργασία από όλες τις πτέρυγες της Βουλής, απευθύνοντας ένα μήνυμα ενότητας στον ευαίσθητο τομέα της εθνικής άμυνας και ασφάλειας αλλά και συνέχειας και σταθερότητας στην αμυντική στρατηγική της χώρας μας μακριά από πολιτικές σκοπιμότητες. Οι στιγμές είναι άλλωστε κρίσιμες και επιβάλλουν ενότητα και εθνική συνεννόηση.

Από αυτό το Βήμα απευθύνω σε όλους τη δυνατότητα ότι μπορούν να έρχονται στο Υπουργείο Εθνικής Άμυνας και να ενημερώνονται για οποιοδήποτε ζήτημα. Υπάρχουν ζητήματα που δεν μπορούμε να συζητήσουμε εν δήμω. Έχουμε πάρα πολλά απόρρητα θέματα, αλλά δεν θα αρνηθώ σε κανέναν την ενημέρωση, όποτε τη ζητήσει.

Σας ευχαριστώ θερμά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 18.40΄ λύεται η συνεδρίαση για αύριο, ημέρα Τρίτη 29 Ιανουαρίου 2019 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερησία διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**